આ પાંચેય રાજ્યો સાથે સીધી રીતે ગુજરાતને કોઇ નિસબત નથી પણ પરિણામોની લાંબા સમયની રાજકીય અસર ગુજરાત પર પડવાની ચર્ચા અત્યારથી સચિવાલયમાં શરૂ થઇ ગઇ છે. ભાજપ માટે આ પાંચેય રાજ્યોનાં ચૂંટણી પરિણામો ખૂબ મહત્ત્વનાં માનવામાં આવી રહ્યાં છે. ભાજપની તરફેણમાં જો પરિણામો આવ્યાં તો ગુજરાતમાં પણ જૂન-જુલાઇમાં ચૂંટણીની જાહેરાત કરવામાં આવે તેવી સંભાવના જણાઈ રહી છે. સામાન્ય રીતે ગુજરાત વિધાનસભાની ચૂંટણી ડિસેમ્બર મધ્યમાં આવે છે પણ દેશમાં ભાજપતરફી વાતાવરણ રહ્યું તો ગુજરાતમાં પણ છ માસ વહેલી ચૂંટણી આવી શકે છે ને જો ભાજપ વિરુદ્ધ પરિણામો આવ્યાં તો કેન્દ્રમાં મોટા ફેરફારો આવવાની સંભાવના વ્યક્ત કરવામાં આવી રહી છે. ભાજપના જ વર્તળુમાં ચર્ચા શરૂ થઇ છે કે જો ભાજપની તરફેણમાં પરિણામો નહીં આવે તો ભાજપમાં રાષ્ટ્રીય કક્ષાએ નરેન્દ્ર મોદી અને અમિત શાહના વિરોધીઓ ફરી મેદાનમાં આવશે. જેની સીધી અસર ગુજરાતના રાજકારણ પર પડવાની સંભાવના જોવામાં આવી રહી છે.